runetrust/blame-folketinget-dk huggingface dataset:
Kim Valentin (V), 2023-04-20:
Jamen altså, jeg siger jo ikke, det er relevant ikke at kigge på nogen som helst af de her ni forslag.
Der er bare mange andre ting, der også skal på bordet.
Når vi vil lave en bred og dybdegående drøftelse af det her, skal vi jo ikke bare tage de ni forslag, der var med i det, der kom i september måned.
Vi skal tage alt ind fra alle partier, der har lyst til at være med i den drøftelse.
Sigurd Agersnap (SF), 2023-04-20:
Nu er det ikke engang en uge siden, jeg var med til anden omgang af, at SF fremsatte et forslag om en ret til en erhvervskonto til behandling her i Folketingssalen, og jeg tror også, ordføreren var med.
Det var jo netop, efter at SF havde trukket et beslutningsforslag, var stillet i udsigt, at der skete noget, og der så faktisk ikke er sket noget.
Nu hører jeg, at man ikke kan få at vide, hvad Venstre mener om det med spil, og det er fair nok, men kan ordføreren så ikke udbrede sig lidt om nogle af de andre elementer, Venstre synes er relevante at kigge på?
Fie Hækkerup (S), 2023-04-20:
Selvfølgelig mener jeg det – det er jo socialdemokratisk politik fremlagt af en socialdemokratisk minister i en socialdemokratisk regering, så selvfølgelig synes jeg, det er gode forslag.
Ja, vi skal i gang.
Det er jeg helt enig i, og det gør vi nu, og det er jeg sikker på bliver rigtig godt.
Kim Valentin (V), 2023-04-20:
Tiden derefter, hvor man så har lagt pengene, er der lidt spænding på.
Det er nervepirrende: Har man spået rigtigt, eller er det umuligt at spå om?
Så kommer udløsningen så til sidst, om det er glæde eller skuffelse, eller hvad det er.
Den her lille fortælling kunne være et eksempel på, hvordan det er at spille på forskellige resultater, men det er det ikke, for virkeligheden er slet ikke altid sådan.
Vi lever faktisk i en tid, hvor pengespilsproblemer bliver mere og mere almindelige og får et større og større omfang.
Det er et problem, som vi er nødt til at gøre noget ved, og det er så heldigvis også et problem, som regeringen har fået øjnene op for.
Det vil jeg faktisk gerne takke Socialistisk Folkeparti for.
Så kunne man sige, at med det, som skatteministeren tidligere har sagt, kunne I jo f.eks. sige, at I nu faktisk har fået det ud af det, som I ville – I har fået sat fokus på det, I har fået sat en forhandling i gang.
I kunne trække det her beslutningsforslag, og så går vi i forhandlingsrummet og arbejder videre.
Det kunne være en god måde, for så spildte vi mindst mulig tid på det og kom direkte ned i forhandlingsrummet og kunne arbejde videre med det.
Det ville jeg synes ville være en god løsning på det.
Der bliver indkaldt til et møde lynhurtigt, og så forhandler vi derfra.
Det er da bestemt en mulighed, og det er også en måde ikke at forsinke alle med unødige møder på.
Så formålet med B 47 er agtværdigt, og det er bestemt noget, som vi godt kan støtte formålet bag.
Det er ikke alt, der ligger i de der ni forslag, som vi synes er fedt, så det er ikke bare sådan, at man lige kan lægge det ned på bordet og så sige: De ni forslag – det er det, vi gør!
For der er mange andre ting, som også skal til drøftelse, og det vil vi gerne gøre i en sammenhæng, og vi vil gerne tage nogle lange og dybe forhandlinger om lige præcis de ting.
Så ja, desværre kan vi så sige, at Venstre ikke kan støtte beslutningsforslaget, men jeg vil godt opfordre til, at man trækker det og så lægger forhandlingerne over til skatteministeren, og så går vi lynhurtigt i gang med det, der ligger der.
Carl Valentin (SF), 2023-04-20:
Mit spørgsmål vil sådan lidt ekstraordinært komme fra en anden.
Jeg stiller det nemlig på vegne af Marcus Mossalski.
Han er, som han selv siger, en ludoman, som ikke spiller længere, og han spørger: Hvorfor har man i Venstres folketingsgruppe stadig væk modstand mod regulering af markedsføring, når det nu er bevist fra flere undersøgelser, at spilreklamer skubber til, at flere børn og unge bliver ludomaner, ligesom jeg selv blev det, og hvorfor lytter man ikke mere til Folketingets formand, hr. Søren Gade, som længe har kunnet se, at Danmark har brug for et totalforbud?
Kim Valentin (V), 2023-04-20:
Jamen altså, den diskussion vil vi faktisk gerne tage i kredsen af forhandlere – dem, der bliver indkaldt – og jeg synes faktisk, det ville være urigtigt af mig at stå her og tage én del ud, for som I kan høre, er der rigtig mange dele, som skal ind på bordet samtidig, og så skal vi finde ud af, hvordan man sammensætter den bedste pakke ud fra det.
Jeg vil også sige, at jeres beslutningsforslag her jo gjorde, at vi i dag på et gruppemøde fik en snak om det igen, så I har sådan set tjent jeres formål med det, og vi var enige om, at vi da skal tale mere omkring de her ting.
Der er 25.000 unge, der har et problem, og rigtig mange tusinde voksne, der har et problem.
Det er da vigtigt, at vi får kigget på det.
Carl Valentin (SF), 2023-04-20:
Jeg synes, det er et lidt svagt svar til et menneske, der var tæt på at få ødelagt sit liv af spilafhængighed, at man ikke synes, at man skal debattere det her, men at man debatterer det i kredsen.
Altså, Folketingssalen er her jo også, for at vi kan have åbne debatter.
Det er vel fair nok at diskutere det her.
Man behøver vel ikke at reservere de diskussioner til forligskredsen.
Selvfølgelig er det der, vi skal komme frem til nogle klare resultater, men det kunne da være rart at høre fra Venstre, hvorfor det er, man har haft så massiv en modstand mod den her regulering tidligere, til trods for at markante profiler som hr. Søren Gade f.eks. har argumenteret klart for et forbud mod de her spilreklamer.
Kim Valentin (V), 2023-04-20:
Jeg synes sådan set, det var et meget åbent svar; altså, det synes jeg faktisk det var.
Jeg prøvede ikke at give dig en sang fra de varme lande eller sige noget om, at vi ikke var for eller imod et eller andet.
Jeg sagde jo netop, at vi ville drøfte det, og at vi ville tage det seriøst op, og jeg tror også, det vil være bedst for din kontakt, ludomanen – nu kan jeg ikke lige huske navnet – og mange andre i sidste ende, at vi gør det ordentligt, i stedet for at jeg står her og finder på et svar.
Sigurd Agersnap (SF), 2023-04-20:
Det er rigtigt at sige, at vi opnår en del af det, der var formålet, ved at I drøfter det i Venstres gruppe, men vi kommer jo ikke i mål af det.
Altså, det, vi kommer i mål ved, er jo, at vi får lavet noget konkret handling, og det er det, der er selve formålet med også at fremsætte det her beslutningsforslag.
Det er jo ikke bare, at vi får drøftet det igen.
Jeg hører så også svarene fra hr. Kim Valentin som, at Venstre overvejer mange af de her ting og er i bevægelse på nogle af spørgsmålene, og det er jeg glad for.
Det, jeg gerne vil sætte fokus på, er det her problem med reklametrykket.
Altså, vi ved fra forskningen, at det har en stor effekt på mennesker og især unge og udsatte, i forhold til at de spiller mere, men vi ved jo også, at det er en meget, meget stor konsekvens for rigtig mange mennesker, der tidligere har haft problemer med ludomani, og som f.eks. elsker fodbold, at nu kan de ikke se en fodboldkamp uden at blive mindet om den sorte periode i deres liv.
Kim Valentin (V), 2023-04-20:
Jeg synes, at det er en gentagelse af spørgsmålet fra før, det første spørgsmål fra hr. Carl Valentin.
Jeg synes ikke, det er urigtigt af mig at sige, at det her er en diskussion, som vi gerne vil tage op i en sammenhæng og drøfte med alle de partier, der er villige til at drøfte det.
Og det er noget, som vi vil drøfte i vores gruppe også; selvfølgelig vil vi det.
Men man kan ikke tage én ting ud og spørge, hvad vi vil gøre med det, uden at tale om alle de andre ting, og det kan jeg jo ikke stå her i Folketingssalen og sige.
Det skal vi sætte os ned bagefter og snakke om, og det er derfor, jeg siger, at det mest rigtige sådan set ville være, at I trak det her forslag og så lod skatteministeren arbejde på det, som skatteministeren har sagt han vil arbejde med.
Pia Kjærsgaard (DF), 2023-04-20:
Lige de sidste bemærkninger
der føler jeg mig altså også meget provokeret af.
Det duer simpelt hen ikke, at man skal have respekt for, at et parti, der sidder i regering, faktisk ikke lige har taget stilling til det hele.
Altså, det duer simpelt hen ikke.
Jeg er meget overrasket over, at en politiker, der er valgt til Folketinget og nyder den begunstigelse, som jeg synes det er, og den store ære at være valgt, står og siger til Folketinget, at vi må have respekt for, at man egentlig ikke rigtig har fundet ud af, hvad man mener – samtidig med at man er med i et regeringsparti.
Det tror jeg ikke skal gentages fra ordførerens side.
Jeg hørte også, da jeg sad på kontoret, at det samme egentlig lidt var gældende i forhold til forrige forslag.
Er det sådan, man ønsker at køre hele vejen igennem?
Det må jeg bare sige: Den går ikke.
Mohammad Rona (M), 2023-04-20:
Det er helt fint, at jeg får den kommentar.
Det tager jeg til mig, selvfølgelig.
Men det her er også et vigtigt område for os.
Det har jeg også sagt.
Det er også derfor, jeg siger til SF, at jeg synes, det er rigtig fint, at de fremsætter det her forslag, og der er jo rigtig mange ting i det her forslag, omkring reklamer, børn og unge, spilafhængighed osv.
Det er også derfor, jeg siger, at jeg går åbensindet ind til de her forhandlinger og ser, hvad der er af muligheder, og hvad vi egentlig kan gøre.
Hans Kristian Skibby (DD), 2023-04-20:
Jeg synes egentlig, jeg har prøvet at forklare det, også sådan at hr. Morten Messerschmidt kan forstå det.
Vi går ikke ind for at copy-paste en tidligere socialdemokratisk regerings udspil.
Vi mener, at det giver god mening, at man tager tingene i en politisk forhandling, hvor det er partierne selv, der kommer med input til det.
Jeg synes faktisk netop også, jeg rimelig klart har beskrevet, at der ikke er nogen af de ti forslag, der kom fra den tidligere regering, som vi er angstprovokeret af, overhovedet.
Det synes jeg er den måde, man kommer længst på.
Pia Kjærsgaard (DF), 2023-04-20:
Og som hr. Morten Messerschmidt netop sagde, var der engang, hvor hr. Hans Kristian Skibbys nuværende partimedlemmer godt kunne stemme for det her forslag, men sådan har det jo været med mange forslag.
Så bemærkede jeg, at det kun kunne være af taktiske årsager, hvis man stemte for eller imod.
Altså, det er da netop taktiske årsager, hvis man forsøger at lave en beretning.
Det er da ren taktik at forsøge at skjule sig under radaren, og hvis man siger nej eller ja, har man da meldt klart ud.
Hans Kristian Skibby (DD), 2023-04-20:
Ja, det kan man jo sige, hvis det er den grammofonplade, man ønsker at spille her i Folketinget i dag.
Jeg er ikke medlem af Dansk Folkeparti, det har jeg sådan set ikke været i et pænt stykke tid efterhånden, og det er der selvfølgelig nogle årsager til, som jeg ikke skal trætte Folketingets medlemmer med.
Men jeg vil sige, at vi ikke har gjort det her af taktiske årsager.
Vi synes faktisk, det er fremmende, at vi får den her debat i Folketinget, og jeg synes egentlig også, jeg hørte fra forslagsstillerne, at man var ganske tilfreds med den tilgang, som Danmarksdemokraterne har til forslaget.
Vi siger bare, at vi ikke er et parti, der copy-paster fra en tidligere rent socialdemokratisk regerings spiludspil, hvis man kan kalde det det.
Vi vil gerne være med i nogle forhandlinger, og vi vil gerne have et forlig omkring det her ligesom det, vi tidligere havde om kviklån, og som jo i øvrigt stadig væk eksisterer.
Pia Kjærsgaard (DF), 2023-04-20:
Det ville da være interessant.
Det er der nogle stykker der har undret sig lidt over ovre hos os, men sådan er det.
Nu kom hr. Hans Kristian Skibby selv ind på det.
Men det var ikke engang ros, og det har tidligere været ros.
Så må man jo bare spørge: Hvad er der sket lige siden?
Altså, det er de her taktiske årsager.
Er man afhængig af noget her eller hvad?
Det er jo besynderligt, at man ikke bare kan sige ja.
Det er da den fair måde at gøre det på; det synes jeg er i orden, når man er folketingspolitiker, i stedet for alt det der mærkelige med, at man skjuler sig, og at man ikke rigtig kan finde ud af det, og at nu skal vi lige skrive en beretning.
Hvor er det bare oversmart og ikke særlig pænt.
Hans Kristian Skibby (DD), 2023-04-20:
Jeg tager det som et partsindlæg – jeg har egentlig ikke så mange kommentarer til det.
Og jeg vil da anbefale spørgeren at gå ind og kigge på den dialog, der har været her i Folketinget, og høre min ordførertale en ekstra gang.
Jeg synes faktisk, at jeg sagde det ganske klart, altså at vi vil være med, og at vi vil forhandle.
Vi afviste ikke nogen af punkterne, men vi copy-paster ikke andre partiers, tidligere regeringers udspil på spilområdet.
Vi vil selv være en del af det, og vi vil selv tage ansvar for det.
Og det er altså den rigtige rækkefølge at gøre det i.
Sådan er det i hvert fald i Danmarksdemokraterne.
Anders Kronborg (S), 2023-04-20:
Jeg vil sådan set gerne som skatteordfører for Socialdemokratiet kvittere ordføreren for Danmarksdemokraterne for, at man er så villig til at byde sig til i forhold til forhandlinger.
Det der med at copy-paste kan man jo diskutere – nogle gange er det klogt at copy-paste noget, som er fornuftigt, hvilket de punkter er.
Men jeg hæftede mig også ved, at ordføreren i et svar til Dansk Folkeparti nævnede antallet 11 punkter, som er sådan lidt flyvsk i forhold til de punkter, og jeg går ud fra, når Danmarksdemokraterne gerne vil invitere sig selv til både forlig og debat og forhandlinger osv., at man også kan svare på, hvad der er meget vigtigt for Danmarksdemokraterne.
Hvad står I selv på i egen ret?
Det synes jeg at jeg er blevet sådan lidt uklar på i forhold til debatten.
Så måske kunne ordføreren løfte sløret bare lidt for det.
Hans Kristian Skibby (DD), 2023-04-20:
Jeg kan i hvert fald løfte sløret så meget, at jeg kan sige, at jeg håber, der bliver indkaldt til nogle drøftelser på baggrund af det her politiske pres, og så skal vi nok komme med en lang liste af ting, som vi gerne vil have med i en kommende spilaftale.
Men vi har måske nogle andre ting, vi kan få ind i aftalen, og det er selvfølgelig der, hvor forhandlingens kunst kan være ganske stor.
Anders Kronborg (S), 2023-04-20:
Jo, men nogle gange kan jeg godt finde på at holde en fest eller to med nogle af mine venner, og når vi sådan snakker om, at vi skal holde en fest, snakker vi jo også om, hvad vi kunne tænke os at spise, hvad vi kunne tænke os at drikke, og hvilken musik vi skal høre.
Det er jo ikke sådan, at man inviterer sig selv med til en fest, og at det første, man siger, når man kommer ind ad døren, er: Hvad skal vi have at drikke og spise?
Så jeg synes jo, at det et eller andet sted er helt naturligt at kunne være lidt nysgerrig på: Hvad står Danmarksdemokraterne egentlig på i egen ret?
Nu får jeg at vide, at man har en lang liste, men kan ordføreren så nævne bare ét af punkterne på den lange liste, I vil komme med?
Hans Kristian Skibby (DD), 2023-04-20:
Altså, den liste får hr. Anders Kronborg ikke i dag.
Jeg håber, vi får nogle forhandlinger om det, og så vil der komme lige så mange forslag, som der skal til.
Og så vil jeg sige til det der med at bestille musik til en fest osv.: Det er jo ikke normalt, at man bestiller musikken eller køber gaven til værten, inden man er inviteret.
Sådan er det i hvert fald ikke i Jylland, hvor jeg kommer fra.
Morten Messerschmidt (DF), 2023-04-20:
Altså, når man beder om en beretning i stedet for bare at sige, at man godt kan støtte det her forslag, så er det jo, fordi man ikke har lyst til at stå inde for det.
Det tror jeg vi alle sammen kender her.
Det har jeg prøvet mange gange.
Så hvad er det for nogle områder, hvor der skulle være et problem i dag?
Hans Kristian Skibby (DD), 2023-04-20:
Ja, forventningens glæde er jo den største af alle.
Sådan kan man jo sige det.
Jeg ser gerne, at vi får en beretning, som gør, at der bliver indkaldt til nogle forhandlinger med skatteministeren.
Det er den bedste måde at gøre det på, og jeg synes egentlig også, at hvis man kigger på tilgangen til den del af det, så er det rigtigt at gøre det i den rækkefølge.
Så er jeg udmærket klar over, at der kan være andre taktiske årsager til at vælge en anden vej i forhold til det.
Jeg synes bare, det vigtigste er at komme i mål, og vi kommer ikke i mål ved at lave en copy-paste af en tidligere socialdemokratisk regerings nipunktsplan.
Det kan være, at det her ender med en nipunktsplan, og det kan også være, at det ender med en 11-punktsplan.
Det må tiden jo vise, og derfor vil vi altså insistere på, at det bliver nogle forhandlinger, hvor partierne bliver involveret, og hvor vi ikke bare copy-paster fra en tidligere regering.
Pia Kjærsgaard (DF), 2023-04-20:
Jamen der er den mulighed, at man kan støtte det.
Så skal man da bare støtte det – et fint og et godt forslag, og jeg ved ikke hvad.
Men prøv nu at høre: Det, som Moderaterne jo er fanget lidt af – og det har jeg altid syntes har været så pinligt, de år jeg har siddet her – er, at man ikke vil gøre noget, når det er fra et andet parti end fra ens eget.
Så står man der og væver, og på et eller andet tidspunkt kommer regeringen selv med det og prøver at tage æren for det.
Det har jeg aldrig syntes var fair.
Mohammad Rona (M), 2023-04-20:
Det er ikke sådan, jeg ser det.
Jeg kan da godt se, at i næste uge har Dansk Folkeparti også fremsat en del beslutningsforslag.
Nogle af dem er sådan set også ret gode efter min mening.
Men lige det her område – det vil jeg også bare erkende, og det har jeg også sagt flere gange her – er et nyt område for os.
Det er også et nyt område for mig personligt.
Hans Kristian Skibby (DD), 2023-04-20:
Tak, hr. formand.
Jeg vil gerne sige tak til SF for at fremsætte det her beslutningsforslag.
Det er en meget vigtig dagsorden, og det er også noget, der har fyldt meget i den seneste folketingssamling.
Hvis man kigger på tallene – det er også noget af det, der bliver præciseret i bl.a. motivationen for beslutningsforslaget – ser der ud til at være en fordobling af antallet af borgere i Danmark, der har en grad af pengespilsproblemer, og hvis man kigger på de yngste årgange, er det faktisk forfærdeligt, havde jeg nær sagt.
Det er jo en stigende tendens, og vi kan se, at ifølge tallene er der omkring 2.600 børn og unge, der har alvorlige problemer med de her spil – med at sortere i det og sikre sig, at man ikke kommer i gældsfælder og i mærkelige sammenhænge kommer til at betale for noget, man måske ikke skulle have betalt for.
Så der skal gøres noget ved det, og jeg synes også, at det er helt på sin plads, at vi tager diskussionen her i Folketinget i dag.
Vi har i Danmarksdemokraterne ikke nogen autopilot til at støtte en forhenværende regerings initiativer.
Så derfor synes vi egentlig, at det, der bør ske, er, at vi jo kan lægge pres på ved at få det med i en beretning.
Det vil vi meget gerne være med til sammen med forslagsstillerne og alle mulige andre.
For vi vil altså have nogle forhandlinger om det her.
Der er ikke nogen af de ni punkter, som vi er afvisende over for.
Det vil jeg gerne slå fast med syvtommersøm.
Der er ingen af de ni punkter, vi er afvisende over for.
Men vi vil insistere på, at det bliver nogle forhandlinger, som skatteministeren indkalder til, og hvor partierne får lov til at komme med deres input og give deres besyv med osv.
Og så kommer der en aftale.
Det må meget gerne tage udgangspunkt i »Spil med måde« fra den forrige regering.
Det har vi ikke nogen problemer med.
Men det er den måde, det skal gøres på efter vores opfattelse.
Så samlet set har vi ingen autopilot.
Vi synes altså, den rigtige rækkefølge at gøre det i er, at partierne bliver indkaldt til nogle forhandlinger, og så synes jeg, vi skal tage den derfra.
Det må være den rigtige rækkefølge.
Carl Valentin (SF), 2023-04-20:
Tak for en relativt positiv modtagelse af forslaget her.
Det synes jeg i hvert fald vidner om en udvikling i debatten i en rigtig retning.
Jeg kunne godt tænke mig at høre, hvad ordføreren tænker om, at antallet af spilreklamer på tv er steget med 165 pct. siden 2012, hvor spilmarkedet blev liberaliseret.
Synes man, at det er en god udvikling, og er det noget, man er klar til at regulere?
Ida Auken (S), 2023-04-20:
Vi befinder os i en naturkrise, hvor tusindvis af dyre- og plantearter er i fare for helt at forsvinde fra vores natur.
I en naturnationalpark sætter vi naturen og biodiversiteten i fokus med store sammenhængende arealer, hvor naturen i højere grad får lov til at udvikle sig på mere naturlige præmisser.
Og for at sikre biodiversiteten kan der udsættes græssende dyr i naturnationalparkerne.
Det har der været meget debat om, særlig i forhold til dyrenes velbefindende.
Jeg vil derfor gerne begynde med at slå fast, at vi ikke vil gå på kompromis med dyrevelfærden i de kommende naturnationalparker.
Med beslutningsforslaget foreslår stillerne at fjerne muligheden for at dispensere fra dyrevelfærdsloven i naturnationalparkerne.
Forslagsstillerne begrunder det med en bekymring for dyrevelfærden.
Vi har desværre set sager, hvor dyrevelfærden ikke har været god nok, og det er uacceptabelt.
Dyr, der udsættes i en naturnationalpark, skal have god dyrevelfærd.
Det kan jeg ikke understrege nok.
Som loven for de kommende naturnationalparker er udformet, er der taget en række hensyn for at sikre, at dyrevelfærden er i orden.
Lad mig nævne et par eksempler.
Det er afgørende, at der ikke udsættes flere dyr, end et område bæredygtigt kan understøtte året rundt.
Der stilles krav om, hvilke dyr der må udsættes, der stilles krav om, at der i forvaltningsplanen for den enkelte naturnationalpark skal fremgå, hvordan dyrenes velfærd opretholdes, hvis det vælges at udsætte dyr i naturnationalparken.
Det skal fremgå, hvordan bestanden af dyr reguleres, hvis levevilkårene ændrer sig, ligesom der med dispensationsmuligheden stilles betingelser og vilkår for en dispensation, som er målrettet den konkrete naturnationalpark og de dyr, der sættes ud i den, så dyrevelfærden sikres.
Som en del af regeringsgrundlaget har regeringen besluttet, at vi vil evaluere dispensationsmuligheden fra dyrevelfærdsloven, så vi sikrer, at de dyr, der sættes ud i naturnationalparkerne, er godt beskyttet hele vejen rundt.
Samtidig er der sikret en løsning, hvor Fødevarestyrelsen sideløbende fører kontrol, så der kan gribes ind med det samme, hvis der viser sig at være dyrevelfærdsmæssige problemer forbundet med dispensationen.
Dermed går vi både med livrem og seler og kan være sikre på, at dyrene behandles forsvarligt.
Så for at opsummere vil jeg sige, at i Socialdemokratiet er vi enige med forslagsstillerne i, at dyr skal have god dyrevelfærd.
Det gælder både helt generelt og for dyr, der udsættes i naturnationalparkerne, selvfølgelig.
Det skal være sunde og raske dyr, som trives, og som hjælper med at skabe en mere mangfoldig natur.
Vi mener samtidig, at der er de rette foranstaltninger på plads, og at vi derfor bør afvente evalueringen af dispensationsmuligheden i dyrevelfærdsloven.
Det giver os et solidt datagrundlag, før vi på den baggrund tager stilling til, om dispensationsmuligheden i lovgivningen skal genovervejes.
Socialdemokratiet støtter derfor ikke beslutningsforslaget.
Tak for ordet.
Hans Kristian Skibby (DD), 2023-04-20:
Det er faktisk noget, vi er klar til at regulere på.
Vi er også bevidste om, at det også foregår på de såkaldt regulerede platforme – dem, der baserer sig på danske platforme.
Men vi har selvfølgelig også en anden udfordring i forhold til de grænseoverskridende platforme, bl.a. på Cypern og Malta og andre steder, hvor man måske har en lidt anden mulighed for at komme ud til sine kunder.
Så det er ikke noget, vi er afskrækket af.
Det vil vi faktisk meget gerne være med til at se på.
Jeg anerkender også de tal, som hr. Carl Valentin kommer ind på.
Carl Valentin (SF), 2023-04-20:
Jeg tror ikke, jeg har mere at tilføje.
Sigurd Agersnap (SF), 2023-04-20:
Tak for det.
Jeg vil også gøre det kort.
Og tak for den gode modtagelse.
Hvad med det her i forhold til integrering af gamblingelementer i eksisterende spil?
Altså, når man snakker om spil til børn og unge, hvor man får lootbokse eller andre gamblingelementer ind, er det så noget, Danmarksdemokraterne har nogen overvejelser om hvordan vi kan regulere, og er man indstillet på at kigge på det?